Polisiekaptein verbind met brand by senior kollega se huis(Argieffoto: SA Polisie) ŉ Oos-Kaapse polisiekaptein is vandeesweek in boeie geslaan nadat hy verbind is met ŉ brand wat by die huis van ŉ senior polisiebestuurder in Gqeberha (Port Elizabeth) gestig is. Niemand was ten tyde van die brand tuis nie, maar groot skade is aan die huis in New Brighton aangerig. Brig. Tembinkosi Kinana, polisiewoordvoerder, sê nou ŉ voorlopige ondersoek dui daarop dat die polisiekaptein, verbonde aan die polisie se eenheid vir misdaadintelligensie, moontlik by die brand betrokke was. “Die omstandighede rondom die voorval word egter nog ondersoek,” sê Kinana. Die polisiekaptein is Woensdag saam met drie ander verdagtes, een wat glo ŉ apteker is, in hegtenis geneem nadat speurders op drie vuurwapens, ammunisie, skokgranate en R205 600 in kontant in sy huis afgekom het. “Dit is nie in hierdie stadium duidelik waarom die verdagtes dié vuurwapens, ammunisie, skokgranate en groot bedrae geld in die huis gehad het nie,” sê Kinana. Lt.genl. Nomthetheleli Mene, provinsiale kommissaris, het intussen haar teleurstelling in die kaptein uitgespreek “wat na bewering die vermetelheid gehad het om die huis van ŉ polisiegeneraal te teiken”. “Dit is net ongelooflik dat daar in ons geledere diegene is wat met sulke hartelose dade van misdadigheid verbind word,” sê Mene. “Ek boekstaaf dit dat lede van die Suid-Afrikaanse Polisiediens (SAPD) wat met misdadigers saamspan om misdade teen mense te pleeg, ŉ skande vir die organisasie is en dus die gevolge van hul optrede moet dra. Die SAPD het geen plek vir sulke elemente in ons midde nie.” Die polisiekaptein en sy mebeskuldigdes sou na verwagting reeds Donderdag in die hof verskyn. ŉ Saak van brandstigting, die besit van vuurwapens en ammunisie en skokgranate is teen die polisiekaptein aanhangig gemaak. Sy medebeskuldigdes word ondersoek vir die besit van vuurwapens, ammunisie en twee skokgranate.